สวัสดีค่ะ คือเรามีอาการเริ่มแรกเลย รู้สึกแน่นหน้าอก หายใจไม่เต็มอิ่ม เหนื่อยง่าย เรอทั้งวัน แล้วก็รู้สึกเจ็บตรงหน้าอกข้างซ้ายร่วมด้วยเป็นบางครั้ง แต่อาการหายใจไม่เต็มอิ่มนี่เป็นแทบทุกวัน แต่เราไม่มีอาการที่เค้าบอกว่าถ้าเรอเปรี้ยวนะคะ เราไปหาข้อมูลในเน็ตเค้าบอกว่าน่าจะเป็นกรดไหลย้อย เรามีอาการเหล่านี้จะใช่โรคกรดไหลย้อนรึเปล่าคะ เรารู้สึกทรมารมากเลยเพราะเป็นแทบทุกวัน ขอบค่ะ
สวัสดีค่ะ อาการแน่นหน้าอกซ้าย หายใจไม่เต็มอิ่ม เหนื่อยง่าย เรอบ่อย เจ็บหน้าอกซ้าย อาจเกิดจาก- กรดไหลย้อน ซึ่งอาการได้แก่ แสบร้อนกลางอก เจ็บหน้าอก แน่นหน้าอก และอาจทำให้รู้สึกเหมือนหายใจไม่สะดวก หายใจไม่อิ่ม ได้ นอกจากนี้ อาจมีอาการจุกที่คอ มีรสเปรี้ยวหรือขมในคอ ระคายเคืองคอ เจ็บคอ อาหารไม่ย่อย เรอบ่อย คลื่นไส้ จุกลิ้นปี่ เป็นต้น ทั้งนี้ อาจไม่จำเป็นต้องมีครบทุกอาการก็ได้ ดังนั้น หากมีหลายๆ อาการที่คล้ายกรดไหลย้อน แต่ไม่มีเรอเปรี้ยว ก็ไม่ได้หมายความว่าจะไม่ได้เป็นโรคกรดไหลย้อนค่ะ- โรคหอบหืด อาการคือเหนื่อยง่าย แน่นหน้าอก หายใจไม่สะดวกหายใจเร็ว มีเสียงดังวี๊ดๆ ขณะหายใจ โดยอาการจะกำเริบเป็นพักๆ โดยเกิดขึ้นเมื่อมีปัจจัยบางอย่างมากระตุ้น เช่น สารก่อภูมิแพ้ต่างๆ (เช่น ไรฝุ่น ฝุ่น ควัน สะเก็ดผิวหนังสัตว์ เป็นต้น) อากาศที่เย็น ความเครียด การออกกำลังกาย เป็นต้น- การมีความเครียด วิตกกังวล- โรคปอดต่างๆ เช่น มีลิ่มเลือดอุดตันภายในปอด ภาวะปอดแตก โรคปอดอักเสบจากการติดเชื้อแบคทีเรียหรือไวรัส รวมถึงโควิด 19 แต่ก็จะมีอาการไข้ ไอ หอบเหนื่อย ร่วมด้วย- โรคหัวใจต่างๆ เช่น หัวใจเต้นผิดจังหวะ ภาวะกล้ามเนื้อหัวใจขาดเลือดเฉียบพลัน ภาวะหัวใจวาย เป็นต้นในเบื้องต้น หากอาการเป็นไม่รุนแรง ยังสามารถออกแรงทำงานกิจวัตรประจำวันได้ตามปกิ โดยที่ไม่ได้ถึงขึ้นเหนื่อยหอบ ก็ไม่น่าเกิดจากโรคของปอดหรือหัวใจ ดังนั้น ก็อาจลองปฏิบัติตัวแบบโรคกรดไหลย้อนไปก่อน ได้แก่ การเลือกทานอาหารที่ย่อยง่าย หลีกเลี่ยงอาหารที่มีไขมันสูง เช่น อาหารทอดต่างๆ เนื้อสัตว์ติดมัน ไม่ทานเนื้อสัตว์ปริมาณมาก ไม่ทานอาหารรสจัด ไม่ทานเผ็ด ไม่ควรทานจนอิ่มเกินไป เคี้ยวให้ละเอียดก่อนกลืน ทานช้าๆ ไม่เร่งรีบ และไม่ควรทานอาหารแล้วนอนทันที ควรเว้นระยะอย่างน้อย 2 ชั่วโมง ห้ามดื่มแอลกอฮอล์ เครื่องดื่มที่มีคาเฟอีน และน้ำอัดลมอัดแก๊สต่างๆ ห้ามทานยาแก้ปวดชนิดต่างๆ เป็นต้นหากอาการยังไม่หายไป หรือมีอาการอื่นๆ ที่ไม่เหมือนกรดไหลย้อน เช่น ไข้ ไอ เหนื่อยจนไม่สามารถทำกิจวัตรประจำวันได้ตามปกติ เป็นต้น ก็ควรไปพบแพทย์เพื่อตรวจหาสาเหตุและรักษาค่ะ